b'\n_START_ARTICLE_\nAnteros\n_START_PARAGRAPH_\nAnteros (gr\xc4\x8d. \xce\x91\xce\xbd\xcf\x84\xce\xb5\xcf\x81\xcf\x89\xcf\x82, Anter\xc3\xb4s) u gr\xc4\x8dkoj mitologiji bog je vra\xc4\x87ene ljubavi, a tako\xc4\x91er je ka\xc5\xbenjavao one koji podcjenjuju ljubav i koji je ne uzvra\xc4\x87aju. Aresov je i Afroditin sin te Erosov, Deimosov i Fobosov brat.\n_START_SECTION_\nEtimologija\n_START_PARAGRAPH_\nAnterosovo ime zapravo je slo\xc5\xbeenica rije\xc4\x8di anti = "protiv" i eros = "ljubav" te zna\xc4\x8di "protuljubav"._NEWLINE_Ime se \xc4\x8desto rabilo i kao sinonim za ljubav u homoseksualnoj vezi dvaju dje\xc4\x8daka.\n_START_SECTION_\nKarakteristike\n_START_PARAGRAPH_\nPrikazivan je gotovo identi\xc4\x8dan Erosu, lijep kao i on, ali s dugom kosom i leptirovim krilima. Bio je opisivan i kao da je naoru\xc5\xbean zlatnom palicom ili olovnim strelicama.\n_START_SECTION_\nMitologija\n_START_PARAGRAPH_\nAnteros je dan svom bratu Erosu kao drug i racionalno bi\xc4\x87e koje vjeruje da ljubav mora biti uzvra\xc4\x87ena da bi uspjela. Ro\xc4\x91en je iz veze Aresa i Afrodite, koja je tako prevarila svog ru\xc5\xbenog mu\xc5\xbea Hefesta. Sestra mu se zvala Harmonija._NEWLINE_Prema Pauzaniju, u Ateni se nalazio Anterosov \xc5\xbertvenik. Atenjanin Melet poni\xc5\xbeavao je Timagoru koji je u njega bio zaljubljen te mu je rekao da se popne na vrh litice i sunovrati. Timagora je, \xc5\xbeele\xc4\x87i ugoditi mu, to doista i u\xc4\x8dinio, a Meleta je obuzelo veliko kajanje i gri\xc5\xbenja savjesti te ga je slijedio u ponor i ubio se. Otad je Anteros u Ateni bio \xc5\xa1tovan kao bo\xc5\xbeanstvo koje osve\xc4\x87uje neuzvra\xc4\x87enu ljubav te ujedno \xc5\xa1titi istospolnu ljubav.'